[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 23.1.2008

KOM(2008) 24 endelig

2008/0012 (ACC)

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Republikken Ukraines tiltrædelse af Verdenshandelsorganisationen

(forelagt af Kommissionen)

BEGRUNDELSE

Oversigt over vilkårene for Ukraines tiltrædelse af WTO

I. INDLEDNING

Verdenshandelsorganisationen (WTO) og Republikken Ukraine er nået til det afsluttende trin i aftalen om vilkårene for Ukraines tiltrædelse af organisationen. Dette sker efter 14 års forhandlinger, som blev indledt i 1993, da Ukraine indgav sin ansøgning om tiltrædelse af WTO. Rådet skal nu træffe en afgørelse om godkendelse af vilkårene for Ukraines tiltrædelse, før EU formelt kan støtte denne.

Et resumé af tiltrædelsesvilkårene er givet nedenfor.

II. RESUMÉ AF VILKÅRENE FOR UKRAINES TILTRÆDELSE AF WTO (SEKTOR FOR SEKTOR)

Industrivarer

Ukraines foreløbige bundne satser (IBR) er på gennemsnitligt 4,91 %, som reduceres til 4,81 % (FBR). Der er kun indført gennemførelsesperioder på mellem 1 og 5 år for 226 toldpositioner. Dette medfører en gennemsnitlig afvikling på 0,05 år. Kun 71 toldpositioner vil ligge på en toldsats på 15 % eller derover. 5 toldpositioner vil fortsat ligge på en maksimalsats på 25 %. Alle toldsatser vil blive bundet.

Hvad angår sektorbestemte foranstaltninger, vil tolden på ITA, papirvarer, medicinsk udstyr, møbler og legetøj blive afskaffet. I de øvrige sektorer reduceres tolden til under 1 % (landbrug 0,71 % og udstyr til bygge- og anlægsvirksomhed 0,35 %, stål (MSA) 0,22 % og lægemidler 0,05 %). Den harmoniserede told på kemikalier vil være på 5,32 %.

Tolden på maskiner og apparater, de mest interessante sektorer for EU, vil være på 5,33 %. Tolden på køretøjer og dele dertil vil være på 7,97 %.

Landbrugsvarer

På landbrugsvarer anvendes der foreløbige bundne satser (IBR) på gennemsnitligt 11,05 %, som reduceres til 10,61 %. I landbrugssektoren har kun 20 toldpositioner en gennemførelsesperiode (2 år). De højeste satser er solsikkeolie med 30 % og sukker med 50 %.

Tjenesteydelser

Ukraine giver tilsagn om at tillade konkurrence mellem indenlandske og udenlandske leverandører af tjenesteydelser i næsten alle sektorer og undersektorer, hvilket vil være en fordel for både Ukraines økonomi og for EU, som er verdens største eksportør på området.

Udenlandske leverandører af tjenesteydelser vil ikke blive stillet over for kvantitative eller diskriminerende restriktioner inden for vigtige sektorer såsom:

- liberale tjenesteydelser

- de fleste erhvervssektorer

- post- og kurertjenester inden for områder, der ikke er forbeholdt det nationale monopol

- telekommunikation

- bygge- og anlægvirksomhed

- distributionstjenester

- miljøtjenesteydelser

- turisttjenesteydelser

- de fleste finansielle tjenesteydelser og

- de fleste transporttjenester, herunder rørledninger.

De få sektorer, hvor Ukraine ikke giver tilsagn, omfatter efterforsknings- og sikkerhedstjenesteydelser, audiovisuelle tjenester, rumfart samt bugsering af skibe og jernbanebugsering. Hvad angår jernbanetransport af passagerer og fragt, er tilsagnene begrænset til forbruget af disse tjenester i udlandet. Hvad angår forsikringstjenester, opretholder Ukraine begrænsninger på grænseoverskridende forsikringsydelser i stil med de øvrige WTO-medlemmer og vil først tillade etablering af filialer fem år efter tiltrædelsen og med visse begrænsninger.

Tilsagn i henhold til protokollen

Medlemmerne af WTO søgte på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Ukraines erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Følgende emner er af særlig interesse for EU:

Prispolitik

Ukraine har givet tilsagn om ikke at anvende obligatoriske mindstekrav til priser på importerede varer. Ved tiltrædelsen vil alle afgifter for jernbanetransport blive anvendt på et ikkediskriminerende grundlag for indenlandsk transport, import, eksport eller transit.

Alkohollicensgebyrer

Ukraine har ændret lovgivningen, således at licensgebyrerne for import og eksport af alkoholiske drikkevarer og tobak er på 780 UAH (104 EUR), hvilket modsvarer omkostningerne ved den ydede service og dermed er i overensstemmelse med artikel VIII i GATT 1994. Ukraine har givet tilsagn om at opretholde dette niveau fra datoen for landets tiltrædelse.

Anvendelse af interne afgifter på importerede varer

Ukraine har ændret lovgivningen for at fjerne den diskriminerende punktafgift på importerede alkoholiske drikkevarer. Desuden blev momsfritagelser for bil-, skibs- og flyindustrien fjernet. Ukraine har endvidere givet tilsagn om ikke at ændre dette og anvende de interne afgifter i overensstemmelse med WTO-reglerne ved tiltrædelsen.

Importlicensordningen

Ukraine har ændret lovgivningen for at bringe landets importlicensprocedurer i overensstemmelse med WTO-reglerne, herunder aftalen om importlicensprocedurer. Hovedparten af WTO-aftalens bestemmelser på dette område er allerede blevet gennemført i den nationale lovgivningen, og de få resterende vil blive vedtaget i forbindelse med tiltrædelsen.

Toldværdiansættelse

Ukraine har givet tilsagn om at anvende WTO-bestemmelserne om toldværdiansættelse ved tiltrædelsen. Ukraine vil ikke anvende nogen form for reference- eller mindstepris eller faste satser for værdiansættelse af importerede varer, og alle de metoder til værdiansættelse, der anvendes, vil være i overensstemmelse med metoderne i WTO-aftalen om anvendelsen af artikel VII i GATT 1994.

Eksportafgifter

Ukraine har givet tilsagn om gradvist at reducere eksportafgifterne på metalskrot, huder og skind, levende kvæg og olieholdige frø betydeligt inden for en periode på 5 til 8 år. De planlagte reduktioner og de reducerede afgiftssatser vil blive bundne ved tiltrædelsen.

Subsidier

Ukraine har ændret lovgivningen for at fjerne alle subsidier, der ikke er i overensstemmelse med WTO-reglerne, inden for bil-, skibs- og flyindustrien. Ukraine har endvidere givet tilsagn om ikke at indføre sådanne subsidier i fremtiden. Ukraine vil senest på datoen for sin tiltrædelse indgive en subsidieanmeldelse til WTO.

Transit

Ukraine vil anvende alle sine love, forskrifter og andre foranstaltninger vedrørende transit af varer (herunder energi) og afgifter for transport af varer i transit i overensstemmelse med bestemmelserne i artikel V i GATT 1994 og andre relevante bestemmelser i WTO-aftalen ved tiltrædelsen.

Intellektuel ejendomsret

Hvad angår geografiske betegnelser, anerkender Ukraine, at geografiske betegnelser og varemærker kan sameksistere på visse vilkår i overensstemmelse med artikel 17 i TRIPS-aftalen. Ukraine yder den samme beskyttelse af rettigheder til geografiske betegnelser til borgere fra WTO-lande som til landets egne borgere. Hvad angår databeskyttelse yder Ukraine fem års beskyttelse for lægemidler og ti år for landbrugskemikalier. Ukraine har givet betydelige tilsagn vedrørende håndhævelse af intellektuel ejendomsret, som afspejler bestemmelserne i det relevante EF-direktiv.

III. HENSTILLING

Ved fremlæggelsen af vilkårene for Republikken Ukraines tiltrædelse af WTO med henblik på Rådets godkendelse anbefaler Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Ukraine og landets handelspartnere i WTO betydelige fordele.

2008/0012 (ACC)

Forslag til

RÅDETS AFGØRELSE

om fastlæggelse af Fællesskabets holdning i Det Almindelige Råd under Verdenshandelsorganisationen til Republikken Ukraines tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133, stk. 1 og 5, sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Den 20. november 1993 ansøgte Republikken Ukraines regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(2) En arbejdsgruppe vedrørende Ukraines tiltrædelse blev nedsat den 17. december 1993 med den opgave at nå til enighed om tiltrædelsesvilkår, der er acceptable for Republikken Ukraine og alle WTO's medlemmer.

(3) Kommissionen har på Fællesskabets vegne ført forhandlinger om en omfattende række tilsagn fra Republikken Ukraines side om markedsliberalisering, som har særlig betydning for Fællesskabet, og som er fastlagt i et memorandum, som forhandlerne fra Republikken Ukraine og Kommissionen nåede til enighed om den 17. marts 2003.

(4) Disse tilsagn indgår nu i protokollen om Republikken Ukraines tiltrædelse af WTO.

(5) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Republikken Ukraine.

(6) Tiltrædelsesprotokollen bør derfor godkendes.

(7) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne skal varetages af Det Almindelige Råd.

(8) Det er derfor nødvendigt at fastlægge den holdning, som Fællesskabet skal indtage i Det Almindelig Råd -

TRUFFET FØLGENDE AFGØRELSE:

Eneste artikel

1. Fællesskabet holdning i Det Almindelige Råd under WTO vedrørende Republikken Ukraines tiltrædelse af WTO er at godkende tiltrædelsen.

2. Kommissionen fremlægger denne holdning på Rådets vegne.

Udfærdiget i Bruxelles, den [...].

På Rådets vegne

[…]

Formand